Els alumnes del Taller d’Ocupació “Burjassot amb la Natura” reben classes d’educació vial
2025-07-24

Drets i deures dels vianants, del ciclista, la importància de no anar distrets amb el mòbil…de tots aquests i de molts més temes han parlat els components de la Policia Local de Burjassot a les alumnes i els alumnes del Taller d’Ocupació “Burjassot amb la Natura”, dins de les classes d’educació vial que de manera periòdica es duen a terme des de la Policia Local.

L’objectiu de la classe ha sigut que els alumnes adquiriren coneixements de les normes bàsiques de circulació o crear-los actituds i valors vials que propicien la mobilitat segura i la convivència tolerant i pacífica entre tots els usuaris de les vies, tal com han assenyalat fonts municipals. A més, també se’ls ha ajudat a comprendre la necessitat d’establir unes mesures de seguretat enfront dels perills derivats del trànsit i reconéixer la seua incidència en la societat actual.

La importància de l’ús de mitjans de seguretat com el casc, el cinturó o les cadires per als xiquets en els cotxes, com actuar en cas d’accident i la importància de no consumir alcohol i drogues en la conducció, també van ser temes que es van tractar en la classe.